title: Odluka Komisije (EU) 2021/1359 оd 30. lipnja 2021. kojom se Njemačkoj odobrava produljenje određenih rokova iz članaka 2. i 3. Uredbe (EU) 2021/267 Europskog parlamenta i Vijeća (priopćeno pod brojem dokumenta C(2021) 4638) (Vjerodostojan je samo tekst na njemačkom jeziku)

text:
                  16.8.2021

                  HR

                  Službeni list Europske unije

                  L 293/10

         ODLUKA KOMISIJE (EU) 2021/1359
         оd 30. lipnja 2021.
         kojom se Njemačkoj odobrava produljenje određenih rokova iz članaka 2. i 3. Uredbe (EU) 2021/267 Europskog parlamenta i Vijeća

               (priopćeno pod brojem dokumenta C(2021) 4638)

         (Vjerodostojan je samo tekst na njemačkom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/267 Europskog parlamenta i Vijeća od 16. veljače 2021. o utvrđivanju posebnih i privremenih mjera zbog nejenjavanja krize uzrokovane bolešću COVID-19 u pogledu obnove ili produljenja određenih potvrda, dozvola i ovlaštenja, odgode određenih redovnih provjera i redovnih osposobljavanja u određenim područjima zakonodavstva o prometu te produljenja određenih razdoblja iz Uredbe (EU) 2020/698 (1), a posebno njezin članak 2. stavak 8. i članak 3. stavak 4.,
         budući da:

                     (1)

                     Člankom 2. stavkom 1. Uredbe (EU) 2021/267 produljuju se rokovi u kojima imatelj svjedodžbe o stručnoj osposobljenosti („SSO”) treba obaviti periodično osposobljavanje, koji bi inače bili istekli ili bi inače istekli u razdoblju od 1. rujna 2020. do 30. lipnja 2021. Člankom 2. stavkom 3. te uredbe produljuje se valjanost odgovarajuće usklađene oznake „95” Unije.

                     (2)

                     Člankom 2. stavkom 5. Uredbe (EU) 2021/267 produljuje se valjanost vozačkih kartica o kvalifikacijama iz Priloga II. Direktivi 2003/59/EZ Europskog parlamenta i Vijeća (2), koja bi inače bila istekla ili bi inače istekla u razdoblju od 1. rujna 2020. do 30. lipnja 2021.

                     (3)

                     Člankom 3. stavkom 1. Uredbe (EU) 2021/267 produljuje se valjanost vozačkih dozvola, koja bi inače bila istekla ili bi inače istekla u razdoblju od 1. rujna 2020. do 30. lipnja 2021.

                     (4)

                     Dopisom od 18. svibnja 2021. Njemačka je podnijela obrazloženi zahtjev za produljenje određenih rokova iz članaka 2. i 3. Uredbe (EU) 2021/267. Njemačka je u dopisu od 28. svibnja 2021. dostavila dodatne informacije u prilog svojem zahtjevu.

                     (5)

                     Svojim obrazloženim zahtjevom Njemačka traži, kao prvo, produljenje razdoblja od 1. rujna 2020. do 30. lipnja 2021. iz članka 2. stavka 1. Uredbe (EU) 2021/267, za potrebe te odredbe i za potrebe članka 2. stavka 3., za tri mjeseca; kao drugo, produljenje razdoblja od 1. rujna 2020. do 30. lipnja 2021. iz članka 2. stavka 5. te uredbe za tri mjeseca; i naposljetku, produljenje razdoblja od 1. rujna 2020. do 30. lipnja 2021. iz članka 3. stavka 1. te uredbe za tri mjeseca.

                     (6)

                     Prema informacijama koje je dostavila Njemačka, provedba periodičnog osposobljavanja i njegovo dokazivanje, označivanje usklađenom oznakom „95” Unije i obnova vozačkih kartica o kvalifikacijama u toj će državi članici vjerojatno i dalje biti neizvedivi i nakon 30. lipnja 2021. zbog mjera koje je poduzela radi sprečavanja ili ograničavanja širenja bolesti COVID-19.

                     (7)

                     Njemačka procjenjuje da se svake godine provodi približno 300 000 tečajeva periodičnog osposobljavanja na temelju primjenjivog zakonodavstva o osposobljavanju profesionalnih vozača. Zbog pandemije održavanje tih tečajeva bilo je dopušteno samo za vrlo ograničen broj sudionika, a u određenim slučajevima uopće nije bilo dopušteno.

                     (8)

                     Prema informacijama koje je dostavila Njemačka, ograničenja koja se primjenjuju na početno i periodično osposobljavanje profesionalnih vozača proizlaze iz uredaba o zaštiti od koronavirusa pojedinih saveznih zemalja te iz njemačkog Zakona o zaštiti od zaraznih bolesti (3). Zbog stalnog prilagođavanja pravila promjenama stanja povezanog s pandemijom, situacija se prilično razlikovala i još se razlikuje u mnogim saveznim zemljama.

                     (9)

                     Primjerice, u Baden-Württembergu jedna od primijenjenih mjera bila je opća zabrana organiziranja događanja zbog visokih stopa zaraze. Iako je trenutačno u toj saveznoj zemlji općenito dopušteno održavanje tečajeva periodičnog osposobljavanja za profesionalne potrebe, među osobama se mora održavati minimalni razmak od 1,5 metara, pa je u skladu s time ograničen i broj sudionika tečajeva početnog i periodičnog osposobljavanja za stjecanje kvalifikacija profesionalnih vozača.

                     (10)

                     U Bavarskoj, primjerice, iako je u razdoblju od 11. svibnja do 30. studenoga 2020. bilo dopušteno održavanje tečajeva početnog i periodičnog osposobljavanja za profesionalne vozače, na tim je tečajevima bio dopušten samo smanjen broj sudionika zbog važećih pravila o držanju razmaka. U razdoblju od 1. prosinca 2020. do 15. prosinca 2020. uopće se nisu održavali tečajevi početnog ili periodičnog osposobljavanja. U razdoblju od 16. prosinca 2020. do 6. lipnja 2021. održavanje tečajeva stručnog osposobljavanja zabranjeno je u urbanim i ruralnim okruzima ako se u određenom razdoblju od sedam dana zabilježi 100 ili više novih slučajeva obolijevanja od bolesti COVID-19. Njemačka napominje da je, iako se u Bavarskoj broj novozaraženih osoba u razdoblju od sedam dana smanjio na manje od 100 tek u drugoj polovini svibnja, u nekim okruzima taj broj 26. svibnja 2021. i dalje bio viši od propisanog praga.

                     (11)

                     U ostalim saveznim zemljama, prema informacijama koje je dostavila Njemačka, donesena pravila isto tako predviđaju da se tečajevi mogu održavati samo pod uvjetom da se poštuju znatna ograničenja, ponajprije ograničenja koja se odnose na minimalni razmak među sudionicima, što u velikoj mjeri smanjuje kapacitet centara za osposobljavanje. U nekim su slučajevima, čak i ako je dopušteno održavanje tečajeva osposobljavanja, neki centri za osposobljavanje odlučili da iz predostrožnosti neće održavati tečajeve tijekom pandemije. To je dovelo do znatnog zaostatka u provođenju osposobljavanja koji se može nadoknaditi jedino polako i postupno.

                     (12)

                     Prema informacijama koje je Njemačkoj dostavilo njemačko Savezno udruženje za cestovni prijevoz tereta, logistiku i zbrinjavanje otpada (4), činjenica da su takve mjere na snazi dovela je do znatnog broja odgođenih tečajeva periodičnog osposobljavanja koje centri za osposobljavanje moraju postupno održavati. Prema informacijama dobivenima od njemačkog Udruženja za cestovni prijevoz (5), zaostatak u broju profesionalnih vozača koji čekaju na tečaj periodičnog osposobljavanja narastao je na 5 000 samo u prvom tromjesečju 2021. U odnosu na isto tromjesečje prethodne godine broj sudionika iznosio je svega oko 60 %. Njemačka navodi i da se taj zaostatak u međuvremenu vjerojatno povećao zbog strožih mjera ograničenja kretanja koje su bile na snazi posljednjih nekoliko tjedana. Primjerice, prema procjenama tijela Bavarske, u sljedeća tri mjeseca trebalo bi održati dvostruko više tečajeva kako bi se zadovoljila potražnja, što se ne čini vjerojatnim s obzirom na postojeća pravila o držanju razmaka.

                     (13)

                     Isto tako, prema informacijama koje je dostavila Njemačka, obnavljanje vozačkih dozvola vjerojatno će i dalje biti neizvedivo i nakon 30. lipnja 2021. zbog mjera koje je poduzela radi sprečavanja ili ograničavanja širenja bolesti COVID-19.

                     (14)

                     Zbog uključivanja obiteljskih liječnika, a od 7. lipnja 2021. vjerojatno i pružatelja zdravstvenih usluga za poduzeća, u strategiju cijepljenja savezne vlade Njemačke, kao i zbog velikog i sve većeg radnog opterećenja koje će time nastati za njih, Njemačka očekuje da će se ovo ljeto pojaviti i znatna uska grla kad je riječ o dobivanju termina za zdravstvene preglede koji su potrebni za produljenje vozačkih dozvola.

                     (15)

                     Prema informacijama dobivenima od Njemačke, očekuje se da će se ta uska grla povećati naročito od lipnja 2021. zbog očekivanog ukidanja postojećih pravila o tome tko ima prednost pri cijepljenju i posljedičnog rasta predbilježbi za cijepljenje. Samo će u lipnju 2021. liječničke ordinacije i pružatelji zdravstvenih usluga za poduzeća vjerojatno primiti i primijeniti 14 396 850 doza cjepiva koje proizvodi BioNTech. Osim toga, Njemačka očekuje isporuke cjepiva od poduzeća AstraZeneca, Johnson & Johnson i Curevac, što ovisi o rasporedu isporuka njihovih proizvođača.

                     (16)

                     Nadalje, Njemačka očekuje da će, zbog visokog broja slučajeva oboljelih od bolesti COVID-19, možda trebati ponovo prekinuti rad izdavatelja vozačkih dozvola s građanima ili da oni možda neće moći nastaviti s redovnim radom zbog visokog broja zaraženih osoba među svojim osobljem.

                     (17)

                     Primjerice, u saveznim zemljama Donja Saska i Sjeverna Rajna i Vestfalija brojni izdavatelji vozačkih dozvola i dalje su zatvoreni za javnost. Osobni posjeti mogući su samo ako se unaprijed zakaže termin i ograničeni su na pitanja za koja je nužna osobna nazočnost. U Saskoj je zbog smanjenja pružanja usluga uz osobnu nazočnost stranaka od samog početka pandemije znatno otežano izdavanje vozačkih dozvola. Prema informacijama dobivenima od Njemačke, postoji mogućnost da će ti i drugi izdavatelji vozačkih dozvola u budućnosti možda ponovo prestati raditi s građanima.

                     (18)

                     Prema podacima njemačkog Saveznog ureda za motorna vozila (6), u Njemačkoj je 3. svibnja 2021. bilo 102 426 osoba koje imaju vozačke dozvole kategorija C, C1, CE ili C1E koje istječu u razdoblju od 1. srpnja 2021. do 30. rujna 2021., a 10 517 osoba imalo je vozačke dozvole kategorija D, D1, DE ili D1E koje istječu u istom razdoblju. Odgovarajuće svjedodžbe o stručnoj osposobljenosti („SSO”) 51 799 osoba s vozačkim dozvolama kategorija C, C1, CE ili C1E i 8 331 osobe s vozačkim dozvolama kategorija D, D1, DE ili D1E, koje sve imaju i usklađenu oznaku „95”, isto tako istječu u razdoblju od 1. srpnja 2021. do 30. rujna 2021.

                     (19)

                     Prema informacijama dobivenima od Njemačke, ti brojčani podaci ne uključuju vozačke dozvole i SSO-e koji su produljeni primjenom Uredbe (EU) 2020/698 Europskog parlamenta i Vijeća (7) i Uredbe (EU) 2021/267. Stoga bi izdavatelji vozačkih dozvola trebali obraditi znatno veći broj zahtjeva za obnovu vozačkih dozvola od uobičajenog.

                     (20)

                     Njemačka napominje da se zatraženo produljenje rokova za tri mjeseca smatra ograničenim u odnosu na ono što je potrebno, uzimajući u obzir trenutačni zaostatak u pogledu tečajeva periodičnog osposobljavanja za profesionalne vozače. Njemačka očekuje da će se provedba cijepljenja odvijati uspješno do 30. rujna 2021., što će omogućiti poboljšanje u broju zakazanih termina za zdravstvene preglede radi procjene tjelesne sposobnosti vozača i poboljšanje s obzirom na trenutačni manjak osoblja u izdavateljima vozačkih dozvola.

                     (21)

                     Zahtjev se odnosi samo na referentno razdoblje od 1. srpnja do 30. rujna 2021., pa je njime obuhvaćen samo ograničen broj vozačkih dozvola i kvalifikacija profesionalnih vozača. Nadalje, osobe iz skupine koja će imati koristi od tog produljenog razdoblja valjanosti već su dobile vozačku dozvolu ili su barem jednom završile periodično osposobljavanje, čime su dokazale razinu svojih vještina i osposobljenosti. Zatražena produljenja stoga ne bi trebala dovesti do nerazmjernih rizika u pogledu sigurnosti i zaštite u prometu.

                     (22)

                     Stoga bi Njemačkoj trebalo odobriti produljenje razdoblja od 1. rujna 2020. do 30. lipnja 2021. iz članka 2. stavka 1., za potrebe te odredbe i za potrebe članka 2. stavka 3., iz članka 2. stavka 5. i iz članka 3. stavka 1. Uredbe (EU) 2021/267 za tri mjeseca,

               DONIJELA JE OVU ODLUKU:

            Članak 1.
            Njemačkoj se odobravaju sljedeća produljenja razdoblja iz članka 2. stavaka 1., 3. i 5. te iz članka 3. stavka 1. Uredbe (EU) 2021/267:

                        (a)

                        produljenje razdoblja od 1. rujna 2020. do 30. lipnja 2021. iz članka 2. stavka 1. Uredbe (EU) 2021/267, za potrebe članka 2. stavaka 1. i 3. te uredbe, za tri mjeseca;

                        (b)

                        produljenje razdoblja od 1. rujna 2020. do 30. lipnja 2021. iz članka 2. stavka 5. te uredbe za tri mjeseca; i

                        (c)

                        produljenje razdoblja od 1. rujna 2020. do 30. lipnja 2021. iz članka 3. stavka 1. te uredbe za tri mjeseca.

            Članak 2.
            Ova Odluka upućena je Saveznoj Republici Njemačkoj.

            Sastavljeno u Bruxellesu 30. lipnja 2021.

                  Za Komisiju

               Adina-Ioana VĂLEAN

                  Članica Komisije

            (1)  SL L 60, 22.2.2021., str. 1.

            (2)  Direktiva 2003/59/EZ Europskog parlamenta i Vijeća od 15. srpnja 2003. o početnim kvalifikacijama i periodičnom osposobljavanju vozača određenih cestovnih vozila za prijevoz robe ili putnika, o izmjeni Uredbe Vijeća (EEZ) br. 3820/85 i Direktive Vijeća 91/439/EEZ te stavljanju izvan snage Direktive Vijeća 76/914/EEZ (SL L 226, 10.9.2003., str. 4.).

            (3)  Vierten Gesetzes zum Schutz der Bevölkerung bei einer epidemischen Lage von nationaler Tragweite vom 22. April 2021, BGBl. I S. 802.

            (4)  Bundesverband Güterkraftverkehr Logistik und Entsorgung.

            (5)  Straßenverkehrsgenossenschaft.

            (6)  Kraftfahrt-Bundesamts.

            (7)  Uredba (EU) 2020/698 Europskog parlamenta i Vijeća od 25. svibnja 2020. o utvrđivanju posebnih i privremenih mjera zbog izbijanja bolesti COVID-19 u pogledu obnove ili produljenja određenih potvrda, dozvola i ovlaštenja te odgodi određenih redovnih provjera i redovnih osposobljavanja u određenim područjima zakonodavstva o prometu (SL L 165, 27.5.2020., str. 10.).


title: Odluka Komisije (EU) 2021/1361 оd 30. lipnja 2021. kojom se Grčkoj odobrava produljenje određenih rokova iz članka 10. Uredbe (EU) 2021/267 Europskog parlamenta i Vijeća (priopćeno pod brojem dokumenta C(2021) 4650) (Vjerodostojan je samo tekst na engleskom jeziku)

text:
                  16.8.2021

                  HR

                  Službeni list Europske unije

                  L 293/17

         ODLUKA KOMISIJE (EU) 2021/1361
         оd 30. lipnja 2021.
         kojom se Grčkoj odobrava produljenje određenih rokova iz članka 10. Uredbe (EU) 2021/267 Europskog parlamenta i Vijeća

               (priopćeno pod brojem dokumenta C(2021) 4650)

         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/267 Europskog parlamenta i Vijeća od 16. veljače 2021. o utvrđivanju posebnih i privremenih mjera zbog nejenjavanja krize uzrokovane bolešću COVID-19 u pogledu obnove ili produljenja određenih potvrda, dozvola i ovlaštenja, odgode određenih redovnih provjera i redovnih osposobljavanja u određenim područjima zakonodavstva o prometu te produljenja određenih razdoblja iz Uredbe (EU) 2020/698 (1), a posebno njezin članak 10. stavak 4.,
         budući da:

                     (1)

                     Člankom 10. stavkom 1. Uredbe (EU) 2021/267 produljuju se rokovi za obnovu potvrda o sigurnosti za obavljanje usluga u željezničkom prijevozu iz članka 10. stavka 5. Direktive 2004/49/EZ (2) koji bi inače bili istekli ili bi inače istekli u razdoblju od 1. rujna 2020. do 30. lipnja 2021.

                     (2)

                     Dopisom od 26. svibnja 2021. Grčka je podnijela obrazloženi zahtjev za produljenje razdoblja od 1. rujna 2020. do 30. lipnja 2021. iz članka 10. stavka 1. Uredbe (EU) 2021/267 za mjesec dana. Grčka je 8. i 17. lipnja 2021. dostavila dodatne informacije u prilog svojem zahtjevu.

                     (3)

                     Prema informacijama koje je dostavila Grčka, obnavljanje potvrda o sigurnosti za obavljanje usluga u željezničkom prijevozu iz članka 10. stavka 5. Direktive 2004/49/EZ vjerojatno će i dalje biti neizvedivo i nakon 30. lipnja 2021. zbog mjera koje je poduzela radi sprečavanja ili ograničavanja širenja bolesti COVID-19.

                     (4)

                     Te mjere, koje je Grčka uvela od 7. studenoga 2020., uključuju obvezni rad na daljinu od najmanje 50 %, mjere za zaštitu ranjivih skupina i obvezu izoliranja za osobe koje su bile bolesne ili u kontaktu s potvrđenim slučajevima bolesti COVID-19.

                     (5)

                     Prema navodima Grčke te su mjere uzrokovale poteškoće i kašnjenja za grčko nadležno tijelo za izdavanje potvrda o sigurnosti, čije zadaće obavlja regulatorno tijelo za željeznice (RAS). To administrativno tijelo, koje je prema navodima Grčke već imalo manjak osoblja zbog mjera zapošljavanja, postalo je uvelike opterećeno nacionalnim mjerama obveznog rada na daljinu, kojima se ograničio pristup osoblja relevantnim administrativnim spisima i produljilo trajanje administrativnih provjera relevantnih predmeta.

                     (6)

                     Osim toga, kako bi se nastavilo s obnavljanjem jedinstvenih potvrda o sigurnosti, tijelo za izdavanje potvrda o sigurnosti treba provoditi postupke kao što su inspekcije na licu mjesta radi provjere učinkovitosti postupaka koje predlaže željeznički prijevoznik te radi ocjene izmjena koje se predlažu tim željezničkim prijevoznicima. Prethodno navedene mjere namijenjene suzbijanju širenja bolesti COVID-19 otežavaju provedbu tih inspekcija na licu mjesta.

                     (7)

                     Nadalje, zahtjev za obnovu jedne posebne potvrde o sigurnosti, koju trenutačno analizira tijelo za izdavanje potvrda o sigurnosti, podnesen je neposredno prije datuma isteka. Grčka tvrdi da, iako je nadležno tijelo za izdavanje potvrda uložilo sve napore da ispuni obveze u primjenjivim rokovima, ono ne može provesti potrebne postupke za obnovu potvrde o sigurnosti prije datuma njezina isteka, s obzirom na prethodno navedene poteškoće koje uzrokuju mjere donesene radi suzbijanja širenja bolesti COVID-19.

                     (8)

                     Zatraženo produljenje za mjesec dana ograničeno je na ono što je potrebno kako bi se tijelu za izdavanje potvrda o sigurnosti omogućilo da provede potrebne administrativne formalnosti za obnovu dotične potvrde o sigurnosti.

                     (9)

                     Prema informacijama koje je dostavila Grčka, najnovija izvješća o sigurnosti željezničkog prijevoznika koji je podnio zahtjev za obnovu navedene potvrde o sigurnosti pokazuju da za dio željezničke infrastrukture na kojem posluje nije zabilježen nikakav incident, osim pokušaja samoubojstva 2019. Nadalje, tijelo za izdavanje potvrda o sigurnosti u inspekcijama i aktivnostima praćenja provedenima nakon izdavanja potvrde o sigurnosti nije uočilo nikakve rizike ni slučajeve neusklađenosti. Iz tih razloga i s obzirom na to da Grčka traži produljenje razdoblja od 1. rujna 2020. do 30. lipnja 2021. iz članka 10. stavka 1. Uredbe (EU) 2021/267 za samo mjesec dana, zatraženo produljenje ne bi trebalo dovesti do nerazmjernih rizika u pogledu sigurnosti i zaštite u prometu.

                     (10)

                     Stoga bi Grčkoj trebalo odobriti produljenje razdoblja od 1. rujna 2020. do 30. lipnja 2021. iz članka 10. stavka 1. Uredbe (EU) 2021/267 za mjesec dana.

                     (11)

                     Grčka se složila da se ova Odluka donese i priopći na engleskom jeziku,

               DONIJELA JE OVU ODLUKU:

            Članak 1.
            Grčkoj se odobrava produljenje razdoblja od 1. rujna 2020. do 30. lipnja 2021. iz članka 10. stavka 1. Uredbe (EU) 2021/267 za mjesec dana.

            Članak 2.
            Ova je Odluka upućena Helenskoj Republici.

            Sastavljeno u Bruxellesu 30. lipnja 2021.

                  Za Komisiju

               Adina-Ioana VĂLEAN

                  Članica Komisije

            (1)  SL L 60, 22.2.2021., str. 1.

            (2)  Direktiva 2004/49/EZ Europskog parlamenta i Vijeća od 29. travnja 2004. o sigurnosti željeznica Zajednice i izmjeni Direktive Vijeća 95/18/EZ o izdavanju dozvola za obavljanje usluga u željezničkom prijevozu i Direktive 2001/14/EZ o dodjeli željezničkog infrastrukturnog kapaciteta i ubiranju pristojbi za korištenje željezničke infrastrukture i dodjeli rješenja o sigurnosti (Direktiva o sigurnosti željeznice) (SL L 164, 30.4.2004., str. 44.).


               8.9.2021

               HR

               Službeni list Europske unije

               C 362/181

      P9_TA(2020)0159
      Osnivanje pododbora za porezna pitanja
      Odluka Europskog parlamenta od 18. lipnja 2020. o osnivanju pododbora za porezna pitanja (2020/2681(RSO))
      (2021/C 362/39)

                  —

                  uzimajući u obzir prijedlog Konferencije predsjednika,

                  —

                  uzimajući u obzir svoju Odluku od 15. siječnja 2014. o ovlastima i nadležnostima stalnih odbora (1),

                  —

                  uzimajući u obzir članke 206. i 212. Poslovnika,

                  1.

                  odlučuje osnovati pododbor Odbora za ekonomsku i monetarnu politiku;

                  2.

                  odlučuje da taj pododbor bude nadležan za pitanja koja se odnose na poreze, a posebno za borbu protiv porezne prijevare, utaje poreza i izbjegavanja plaćanja poreza te za financijsku transparentnost u porezne svrhe;

                  3.

                  odlučuje da se u dio VI. Priloga VI. Poslovniku doda sljedeći stavak:
                  „Odboru pomaže pododbor za porezna pitanja, za sva pitanja koja se odnose na porez, a posebno na borbu protiv porezne prijevare, utaje poreza i izbjegavanja plaćanja poreza te na financijsku transparentnost u porezne svrhe”;

                  4.

                  odlučuje da taj pododbor ima 30 članova;

                  5.

                  s obzirom na odluke Konferencije predsjednika od 30. lipnja 2019. i 9. siječnja 2020. o sastavu predsjedništava pododborâ, odlučuje da se predsjedništva odborâ mogu sastojati od najviše četiri potpredsjednika;

                  6.

                  nalaže svojem predsjedniku da ovu Odluku proslijedi Vijeću i Komisiji radi obavijesti.

         (1)  SL C 482, 23.12.2016., str. 160.


title: Odluka Vijeća (ZVSP) 2022/24 od 10. siječnja 2022. o izmjeni Odluke (ZVSP) 2019/1720 o mjerama ograničavanja s obzirom na stanje u Nikaragvi

text:
                  10.1.2022

                  HR

                  Službeni list Europske unije

                  LI 5/13

         ODLUKA VIJEĆA (ZVSP) 2022/24
         od 10. siječnja 2022.
         o izmjeni Odluke (ZVSP) 2019/1720 o mjerama ograničavanja s obzirom na stanje u Nikaragvi
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 14. listopada 2019. donijelo Odluku (ZVSP) 2019/1720 (1) o mjerama ograničavanja s obzirom na stanje u Nikaragvi.

                     (2)

                     Visoki predstavnik Unije za vanjske poslove i sigurnosnu politiku („Visoki predstavnik”) dao je 8. studenoga 2021. izjavu u ime Unije u kojoj je naglasio da su izbori u Nikaragvi od 7. studenoga 2021. održani bez demokratskih jamstava i da njihovi rezultati nisu legitimni. Izjavio je da je nikaragvanska vlada narodu Nikaragve uskratila građansko i političko pravo da glasuje na vjerodostojnim, uključivim, poštenim i transparentnim izborima, kao i slobodu izražavanja, udruživanja i mirnog okupljanja. Visoki predstavnik naveo je da je Unija spremna razmotriti sve instrumente koje ima na raspolaganju, uključujući dodatne mjere ograničavanja.

                     (3)

                     Budući da je stanje u Nikaragvi i dalje ozbiljno, sedam pojedinaca i tri subjekta trebalo bi uvrstiti na popis fizičkih i pravnih osoba, subjekata i tijela koji podliježu mjerama ograničavanja naveden u Prilogu Odluci (ZVSP) 2019/1720.

                     (4)

                     Prilog Odluci (ZVSP) 2019/1720 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Prilog Odluci (ZVSP) 2019/1720 mijenja se kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 10. siječnja 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća (ZVSP) 2019/1720 od 14. listopada 2019. o mjerama ograničavanja s obzirom na stanje u Nikaragvi (SL L 262, 15.10.2019., str. 58.).

            PRILOG
            Prilog Odluci (ZVSP) 2019/1720 mijenja se kako slijedi:

                        1.

                        naslov tablice zamjenjuje se sljedećim:

                                    „A.

                                    Fizičke osobe iz članka 1. stavka 1. i članka 2. stavka 1.”;

                        2.

                        sljedeće fizičke osobe dodaju se u tablicu:

                                    Ime i prezime

                                    Identifikacijski podaci

                                    Razlozi

                                    Datum uvrštenja na popis

                                    „15.

                                    Camila Antonia ORTEGA MURILLO

                                    Položaj: kći Daniela Ortege i Rosarije Murillo, savjetnica ureda predsjednika, koordinatorica Povjerenstva za kreativno gospodarstvo, direktorica televizijske postaje Canal 13
                                    Datum rođenja: 4.11.1987.
                                    Mjesto rođenja: Managua, Nikaragva
                                    Spol: ženski
                                    Državljanstvo: nikaragvansko
                                    Broj putovnice: A00000114 (Nikaragva)
                                    Broj osobne iskaznice: 0010411870001B

                                    Camila Antonia Ortega Murillo blisko je uključena u djelovanja kojima se podupire predsjednički par Daniel Ortega i Rosario Murillo, kao savjetnica ureda predsjednika, osobna asistentica potpredsjednika i koordinatorica Nacionalnog povjerenstva za kreativno gospodarstvo. Ona je i direktorica platforme Nicaragua Diseña i televizijske postaje Canal 13.
                                    Odgovorna je za upotrebu platforme Nicaragua Diseña za potporu namještenim predsjedničkim i parlamentarnim izborima održanima 7. studenoga 2021. stvaranjem lažnih korisničkih računa na različitim platformama društvenih medija.
                                    Kao direktorica Canala 13 doprinijela je širenju govora mržnje Ortegina režima protiv građanske oporbe, ograničavala urednički pluralizam i progonila neovisne novinare i medijske kuće u Nikaragvi, čime su uklonjeni sloboda izražavanja i stvarno izborno natjecanje. Imala je središnju ulogu u suzbijanju političkog pluralizma i konačnom raspadu nikaragvanske demokracije.
                                    Stoga je povezana s osobama odgovornima za podrivanje demokracije i za teška kršenja ljudskih prava te podupire takvu represiju i kršenja.

                                    10.1.2022.

                                    16.

                                    Laureano Facundo ORTEGA MURILLO

                                    Sin Daniela Ortege i Rosarije Murillo, savjetnik ureda predsjednika
                                    Datum rođenja: 20.11.1982.
                                    Mjesto rođenja: Managua, Nikaragva
                                    Spol: muški
                                    Državljanstvo: nikaragvansko
                                    Broj putovnice: A00000684 (Nikaragva)
                                    Broj osobne iskaznice: 0012011820046M

                                    Laureano Facundo Ortega Murillo blisko je uključen u djelovanja kojima se podupire predsjednički par Daniel Ortega i Rosario Murillo, kao savjetnik ureda predsjednika. Opravdavao je i podupirao proizvoljno i nezakonito zatvaranje vođa političke oporbe u Nikaragvi i predsjedničkih pretkandidata, studenata i ruralnih vođa ili neovisnih novinara, a sve ih je nazivao „teroristima”. Svojim doprinosom uklanjanju stvarnog izbornog natjecanja odigrao je središnju ulogu u suzbijanju političkog pluralizma i konačnom raspadu nikaragvanske demokracije.
                                    Djelovao je kao ekonomski savjetnik svojeg oca Daniela Ortege i Ortegina režima putem vladine agencije ProNicaragua. Osim toga, odgovoran je za upravljanje BanCorpom, subjektom čija je glavna svrha pružati pomoć represivnim aktivnostima njegove majke, potpredsjednice Rosario Murillo, sponzorirati ih i financijski podupirati.
                                    Stoga je povezan s osobama odgovornima za represiju nad civilnim društvom i za teška kršenja ljudskih prava te podupire takvu represiju i kršenja.

                                    10.1.2022.

                                    17.

                                    Brenda Isabel ROCHA CHACÓN

                                    Predsjednica Vrhovnog izbornog povjerenstva
                                    Datum rođenja: 10.2.1967.
                                    Mjesto rođenja: Bonanza, Nikaragva
                                    Spol: ženski
                                    Državljanstvo: nikaragvansko

                                    Od svibnja 2021. Brenda Isabel Rocha Chacón predsjednica je Vrhovnog izbornog povjerenstva (SEC), tijela odgovornog za pripremu, održavanje i potvrđivanje rezultata općih izbora od 7. studenoga 2021., koji su zbog nedostatka transparentnosti, istinske oporbe i demokratske rasprave ugrozili demokratske institucije i procese. SEC je oporbi uskratio priliku da se kandidira na slobodnim izborima i osigurao organizaciju izbora u nedemokratskim uvjetima.
                                    Stoga je ona odgovorna za represiju nad demokratskom oporbom i za podrivanje demokracije i vladavine prava u Nikaragvi.

                                    10.1.2022.

                                    18.

                                    Cairo Melvin AMADOR ARRIETA

                                    Potpredsjednik Vrhovnog izbornog povjerenstva
                                    Datum rođenja: 1952.
                                    Spol: muški
                                    Državljanstvo: nikaragvansko

                                    Od svibnja 2021. Cairo Melvin Amador Arrieta potpredsjednik je Vrhovnog izbornog povjerenstva (SEC), tijela odgovornog za pripremu, održavanje i potvrđivanje rezultata općih izbora od 7. studenoga 2021., koji su zbog nedostatka transparentnosti, istinske oporbe i demokratske rasprave ugrozili demokratske institucije i procese. SEC je oporbi uskratio priliku da se kandidira na izborima i osigurao organizaciju izbora u nedemokratskim uvjetima.
                                    Stoga je on odgovoran za represiju nad demokratskom oporbom i za podrivanje demokracije i vladavine prava u Nikaragvi.

                                    10.1.2022.

                                    19.

                                    Lumberto Ignacio CAMPBELL HOOKER

                                    Član Vrhovnog izbornog povjerenstva, vršitelj dužnosti predsjednika Vrhovnog izbornog povjerenstva 2018.
                                    Datum rođenja: 3.12.1949.
                                    Mjesto rođenja: Raas, Nikaragva
                                    Spol: muški
                                    Državljanstvo: nikaragvansko
                                    Broj putovnice: A00001109 (Nikaragva)
                                    Broj osobne iskaznice: 6010302490003J

                                    Od 2014. Lumberto Ignacio Campbell Hooker član je Vrhovnog izbornog povjerenstva (SEC), tijela odgovornog za pripremu, održavanje i potvrđivanje rezultata općih izbora od 7. studenoga 2021., koji su zbog nedostatka transparentnosti, istinske oporbe i demokratske rasprave ugrozili demokratske institucije i procese. SEC je oporbi uskratio priliku da se kandidira na slobodnim izborima i osigurao organizaciju izbora u nedemokratskim uvjetima.
                                    Razgovarao je s medijima tijekom izbora od 7. studenoga 2021. te opravdavao i hvalio njihovu organizaciju.
                                    Stoga je on odgovoran za represiju nad demokratskom oporbom i za podrivanje demokracije i vladavine prava u Nikaragvi.

                                    10.1.2022.

                                    20.

                                    Nahima Janett DÍAZ FLORES

                                    Direktorica Nikaragvanskog instituta za telekomunikacije i poštanske usluge, kći glavnog direktora nikaragvanske nacionalne policije Francisca Javiera Díaza Madriza
                                    Datum rođenja: 28.6.1989.
                                    Spol: ženski
                                    Državljanstvo: nikaragvansko

                                    Nahima Janett Díaz Flores direktorica je Nikaragvanskog instituta za telekomunikacije i poštanske usluge (TELCOR), regulatornog tijela za telekomunikacije i poštanske usluge. Vlasti Nikaragve su od 2018. iskoristile TELCOR za ušutkavanje neovisnih medija, uključujući tri novinske organizacije. Tijekom kampanje za opće izbore 2021. TELCOR je provodio kampanje dezinformiranja velikih razmjera. Kao institucija zadužena za provedbu „zakona o kibersigurnosti”, TELCOR je vodio i provodio djelovanja nadzora komunikacije u pogledu civilnog društva i demokratske oporbe.
                                    Na svojem je položaju Nahima Díaz Flores djelovala kao pobornica Ortegina režima te vodila i provodila putem TELCOR-a aktivnosti dezinformiranja i nadzora civilnog društva i demokratske oporbe. Stoga je ona odgovorna za teška kršenja ljudskih prava, represiju nad civilnim društvom i demokratskom oporbom te podrivanje demokracije u Nikaragvi.

                                    10.1.2022.

                                    21.

                                    Luis Ángel MONTENEGRO ESPINOZA

                                    Nadzornik Nadzornog tijela za banke i ostale financijske institucije Nikaragve
                                    Datum rođenja: 1.1.1949.
                                    Mjesto rođenja: Esteli, Nikaragva
                                    Spol: muški
                                    Adresa: Planes De Puntaldia Casa #16, Managua, Nikaragva
                                    Državljanstvo: nikaragvansko
                                    Broj osobne iskaznice: 1610101490000S

                                    Luis Ángel Montenegro Espinoza nadzornik je Nadzornog tijela za banke i druge financijske institucije Nikaragve (SIBOIF). Na tom je položaju odgovoran za progon financijskih aktera koji su se odupirali politikama Ortegina režima, kao i za provedbu kontrole Ortegina režima nad financijskim sektorom.
                                    Daniel Ortega izravno ga je imenovao na taj položaj kao nagradu za odanost. U svojoj prethodnoj ulozi glavnog nadzornika Republike osigurao je da se Ortegine koruptivne financijske aktivnosti ne podvrgnu reviziji i jednako tako doprinio Orteginoj kontroli režima.
                                    Stoga je on odgovoran za podrivanje vladavine prava u Nikaragvi, kao i za represiju nad civilnim društvom i demokratskom oporbom.

                                    10.1.2022.”

                        3.

                        dodaju se sljedeći naslov i tablica:

                                    „B.

                                    Pravne osobe, subjekti i tijela iz članka 2. stavka 1.

                                                Naziv

                                                Identifikacijski podaci

                                                Razlozi

                                                Datum uvrštenja na popis

                                                1.

                                                Nacionalna policija Nikaragve
                                                La Policía Nacional Nicaragüense

                                                Sjedište: Managua, Nikaragva
                                                Datum osnivanja: 22.8.1979.
                                                Internetske stranice: http://www.policia.gob.ni/

                                                Nacionalna policija Nikaragve odgovorna je za ponižavajuće postupanje, uključujući fizičko i psihološko mučenje, protiv onih koji su se usprotivili Orteginu režimu. Odgovorna je za nezakonito zatvaranje predsjedničkih pretkandidata, vođa civilnog društva, studenata i ruralnih vođa ili neovisnih novinara bez ikakvih pravnih i demokratskih jamstava.
                                                Nacionalna policija imala je ključnu ulogu u tome da Daniel Ortega izbjegne svu istinsku demokratsku oporbu tijekom općih izbora od 7. studenoga 2021. Prije tih izbora nacionalna policija provodila je kontinuirani nadzor i progon vođa oporbe, nezakonita provaljivanja u domove i proizvoljna uhićenja članova oporbe te je sustavno prijetila javnim službenicima.
                                                Nacionalna policija sudjelovala je 2018. u ubojstvima mirnih prosvjednika diljem Nikaragve.
                                                Nacionalna policija Nikaragve stoga je odgovorna za teška kršenja ljudskih prava, represiju nad civilnim društvom i demokratskom oporbom te podrivanje demokracije i vladavine prava u Nikaragvi.

                                                10.1.2022.

                                                2.

                                                Vrhovno izborno povjerenstvo
                                                Consejo Supremo Electoral

                                                Adresa: Pista Juan Pablo II, Managua 14005, Nikaragva
                                                Internetske stranice: https://www.cse.gob.ni/
                                                E-adresa: info@cse.gob.ni

                                                Vrhovno izborno povjerenstvo (SEC) tijelo je odgovorno za pripremu, održavanje i potvrđivanje rezultata općih izbora od 7. studenoga 2021., koji su zbog nedostatka transparentnosti, istinske oporbe i demokratske rasprave ugrozili demokratske institucije i procese. SEC je oporbi uskratio priliku da se kandidira na slobodnim izborima i osigurao organizaciju izbora u nedemokratskim uvjetima.
                                                Stoga je SEC odgovoran za represiju nad demokratskom oporbom i za podrivanje demokracije i vladavine prava u Nikaragvi.

                                                10.1.2022.

                                                3.

                                                Nikaragvanski institut za telekomunikacije i poštanske usluge

                                                Adresa: Avenida Bolívar, Esquina diagonal al edificio de la Cancillería, Aptdo 2664, Managua, 10000 Nicaragua (Nikaragva)
                                                Datum registracije: 12.6.1982.
                                                Internetske stranice: https://www.telcor.gob.ni

                                                Nikaragvanski institut za telekomunikacije i poštanske usluge (TELCOR) regulatorno je tijelo za telekomunikacije i poštanske usluge. Vlasti Nikaragve iskoristile su ga za ušutkavanje neovisnih medija, uključujući tri novinske organizacije, od 2018., tijekom represije 2018. i nakon općih izbora 2021. Tijekom kampanje za opće izbore TELCOR je provodio kampanju dezinformiranja velikih razmjera. Kao institucija zadužena za provedbu „zakona o kibersigurnosti”, TELCOR je vodio i provodio djelovanja nadzora komunikacije u pogledu civilnog društva i demokratske oporbe.
                                                TELCOR je stoga odgovoran za teška kršenja ljudskih prava i represiju nad civilnim društvom i demokratskom oporbom.

                                                10.1.2022.”


title: Odluka Vijeća (ZVSP) 2022/243 od 21. veljače 2022. o izmjeni Odluke 2013/184/ZVSP o mjerama ograničavanja s obzirom na stanje u Mjanmaru/Burmi

text:
                  21.2.2022

                  HR

                  Službeni list Europske unije

                  L 40/28

         ODLUKA VIJEĆA (ZVSP) 2022/243
         od 21. veljače 2022.
         o izmjeni Odluke 2013/184/ZVSP o mjerama ograničavanja s obzirom na stanje u Mjanmaru/Burmi
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 22. travnja 2013. donijelo Odluku 2013/184/ZVSP (1).

                     (2)

                     Visoki predstavnik Unije za vanjske poslove i sigurnosnu politiku objavio je 1. veljače 2022., godinu dana nakon vojnog udara u Mjanmaru/Burmi, izjavu u ime Unije u kojoj je osudio državni udar i teška kršenja ljudskih prava koja su počinila oružane snage Mjanmara (Tatmadaw) te je pozvao na to da čelnici odgovorni za državni udar kao i počinitelji nasilja i kršitelji ljudskih prava odgovaraju u cijelosti. S obzirom na to da u pogledu stanja u Mjanmaru/Burmi nije postignut brzi napredak, Unija je izrazila spremnost za donošenje daljnjih mjera ograničavanja protiv onih koji su odgovorni za podrivanje demokracije i za teška kršenja ljudskih prava u Mjanmaru/Burmi.

                     (3)

                     S obzirom na to da se teško stanje u Mjanmaru/Burmi nastavlja, 22 osobe i četiri subjekta trebalo bi uvrstiti na popis fizičkih i pravnih osoba, subjekata i tijela koji podliježu mjerama ograničavanja naveden u Prilogu Odluci 2013/184/ZVSP.

                     (4)

                     Kako bi se izbjegle neželjene posljedice uvrštenja na popis jednog od tih subjekata, trebalo bi uvesti odstupanje u vezi sa zamrzavanjem financijskih sredstava i zabranom stavljanja na raspolaganje financijskih sredstava ili gospodarskih izvora tom subjektu, s ciljem da se poslovnim subjektima iz Unije omogući provedba stavljanja izvan pogona naftnih i plinskih bušotina u skladu s međunarodnim standardima i raskidanje ugovorâ s tim subjektom.

                     (5)

                     Odluku 2013/184/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka 2013/184/ZVSP mijenja se kako slijedi:

                        1.

                        umeće se sljedeći članak:

                           „Članak 6.b
                           Odstupajući od članka 6. stavaka 1. i 2., nadležna tijela države članice mogu odobriti oslobađanje određenih zamrznutih financijskih sredstava ili gospodarskih izvora koji pripadaju subjektu navedenom u unosu 10. popisa iz Priloga odnosno stavljanje na raspolaganje određenih financijskih sredstava ili gospodarskih izvora tom subjektu, pod uvjetima koje nadležna tijela smatraju primjerenima, nakon što su utvrdila da su takva financijska sredstva ili takvi gospodarski izvori potrebni za:

                                       (a)

                                       zadaće povezane sa stavljanjem izvan pogona naftnih i plinskih bušotina u skladu s međunarodnim standardima, kao što su zbrinjavanje otpada, aktivnosti sanacije lokacije potrebne za sigurnost i obnovu okoliša, pružanje povezane tehničke pomoći i plaćanje povezanih poreza i davanja, kao i plaća i socijalnih naknada zaposlenicima; ili

                                       (b)

                                       prijenos, prije 31. srpnja 2022., dionica ili udjela, koji je potreban za raskid ugovora sklopljenih sa subjektom navedenim u unosu 10. popisa iz Priloga prije 21. veljače 2022.”;

                        2.

                        Prilog se mijenja kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 21. veljače 2022.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća 2013/184/ZVSP od 22. travnja 2013. o mjerama ograničavanja s obzirom na stanje u Mjanmaru/Burmi (SL L 111, 23.4.2013., str. 75.).

            PRILOG
            Prilog Odluci 2013/184/ZVSP mijenja se kako slijedi:

                        1.

                        na popis pod naslovom „A. Fizičke osobe iz članka 5. stavka 1. i članka 6. stavka 1.” dodaju se sljedeći unosi:

                                    Ime

                                    Identifikacijski podaci

                                    Obrazloženje

                                    Datum uvrštenja na popis

                                    „44.

                                    Aung Naing Oo

                                    Državljanstvo: Mjanmar/Burma;
                                    Datum rođenja: 13. listopada 1962.;
                                    Mjesto rođenja: Kyaukse, Mandalay, Mjanmar/Burma;
                                    Spol: muški;
                                    Adresa: L 103, Kenyeikthar Lane 6, FMI city, Yangon, Myanmar/Burma;
                                    Broj putovnice: DM002656;
                                    Nacionalni identifikacijski broj: 7/PaKhaNa (Naing) 13345

                                    Aung Naing Oo od 2. veljače 2021. ministar je investicija i vanjskih gospodarskih odnosa. Imenovalo ga je Državno upravno vijeće (SAC) pod vodstvom vrhovnog zapovjednika Min Aung Hlainga, koje je 2. veljače 2021. preuzelo zakonodavnu, izvršnu i sudsku vlast u državi.
                                    Kao ministar u vladi dio je vojnog režima koji je preuzeo vlast tijekom vojnog udara i svrgnuo legitimno izabrane čelnike u Mjanmaru. Kao ministar investicija i vanjskih gospodarskih odnosa zadužen je za olakšavanje poslovanja i ulaganja u Mjanmaru/Burmi te stoga doprinosi osiguravanju financijskih potreba vojnog režima. U svojim izjavama i djelovanjima javno je podržao državni udar i vojni režim, među ostalim i tako što je izjavio da su međunarodni mediji preuveličali krizu te je ustrajao na tome da se pokret građanskog neposluha bliži kraju. Osim toga, rukovoditeljima stranih telekomunikacijskih poduzeća zabranio je da bez dozvole napuste zemlju te je u veljači 2021. iz ministarstva otpustio državne službenike koji su prosvjedovali. Njegovim se djelovanjima, politikama i aktivnostima stoga podrivaju demokracija i vladavina prava u Mjanmaru/Burmi te on sudjeluje u djelovanjima kojima se ugrožavaju mir, sigurnost i stabilnost u Mjanmaru/Burmi.

                                    21.2.2022.

                                    45.

                                    Charlie Than

                                    Državljanstvo: Mjanmar/Burma;
                                    Datum rođenja: 1950.;
                                    Spol: muški;
                                    Adresa: Room No (23), Building No (25), Palm Village Villa, Yankin Yanshin Street, Yangon, Myanmar/Burma

                                    Charlie Than ministar je industrije od 22. svibnja 2021. Imenovalo ga je Državno upravno vijeće (SAC) pod vodstvom vrhovnog zapovjednika Min Aung Hlainga, koje je 2. veljače 2021. preuzelo zakonodavnu, izvršnu i sudsku vlast u državi.
                                    U svojim izjavama i djelovanjima javno je podržao državni udar i vojni režim. Kao ministar u vladi dio je vojnog režima koji je preuzeo vlast tijekom vojnog udara i svrgnuo legitimno izabrane čelnike u Mjanmaru/Burmi. Kao ministar industrije ima kontrolu nad tvornicama u državnom vlasništvu i stoga doprinosi osiguravanju financijskih potreba vojnog režima. Njegovim se djelovanjima, politikama i aktivnostima stoga podrivaju demokracija i vladavina prava u Mjanmaru/Burmi te on sudjeluje u djelovanjima kojima se ugrožavaju mir, sigurnost i stabilnost u Mjanmaru/Burmi.

                                    21.2.2022.

                                    46.

                                    Thet Thet Khine

                                    Državljanstvo: Mjanmar/Burma;
                                    Datum rođenja: 19. kolovoza 1967.;
                                    Mjesto rođenja: Mogok, Mjanmar/Burma;
                                    Spol: ženski;
                                    Adresa: 127A Dhamazadei Road, Kamayut, Yangon, Myanmar/Burma;
                                    Broj putovnice: MB132403 (Mjanmar/Burma), izdana 7. svibnja 2015., istječe 6. svibnja 2020.;
                                    Nacionalni identifikacijski broj: 9MAKANAN034200

                                    Thet Thet Khine od 4. veljače 2021. ministrica je socijalne skrbi, pomoći i preseljenja. Imenovalo ju je Državno upravno vijeće (SAC) pod vodstvom vrhovnog zapovjednika Min Aung Hlainga, koje je 2. veljače 2021. preuzelo zakonodavnu, izvršnu i sudsku vlast u državi.
                                    Kao ministrica u vladi dio je vojnog režima koji je preuzeo vlast tijekom vojnog udara i svrgnuo legitimno izabrane čelnike u Mjanmaru/Burmi. U svojim izjavama i djelovanjima javno je podržala državni udar i vojni režim, među ostalim i tako što je izjavila da je vojska izvela državni udar kao odgovor na izbornu prijevaru. Osim toga, zanijekala je činjenicu da je vojska počinila genocid nad narodom Rohindža. Stoga sudjeluje u djelovanjima i politikama kojima se podrivaju demokracija i vladavina prava u Mjanmaru/Burmi, kao i djelovanjima kojima se ugrožavaju mir, sigurnost i stabilnost u Mjanmaru/Burmi te ih podržava.

                                    21.2.2022.

                                    47.

                                    Maung Maung Ohn (također poznat kao U Maung Maung Ohn)

                                    Državljanstvo: Mjanmar/Burma;
                                    Spol: muški

                                    Maung Maung Ohn ministar je informiranja od 1. kolovoza 2021. Imenovalo ga je Državno upravno vijeće (SAC) pod vodstvom vrhovnog zapovjednika Min Aung Hlainga, koje je 2. veljače 2021. preuzelo zakonodavnu, izvršnu i sudsku vlast u državi. Prethodno je bio ministar hotelijerstva i turizma, a na tu dužnost imenovan je 7. veljače 2021.
                                    Kao ministar u vladi dio je vojnog režima koji je preuzeo vlast tijekom vojnog udara i svrgnuo legitimno izabrane čelnike u Mjanmaru/Burmi. Kao ministar informiranja ima kontrolu nad državnim medijima (televizijske kuće MWD i MRTV, novinske kuće Myanmar Alin, Kyemon i Global New Light of Myanmar te novinske agencije Myanmar News Agency (MNA) i Myanmar Digital News) i time kontrolu nad emitiranjem i objavom službenih vijesti. Nakon vojnog udara nastavio je provoditi represivne politike i dodatno ih je ojačao, posebno izmjenom Zakona o televizijskom i radijskom emitiranju, tako što je uveo dodatna ograničenja slobode izražavanja i slobode tiska, među ostalim i ograničavanjem pristupa internetu, kriminalizacijom novinarstva i zatvaranjem novinara. Osim toga, naložio je članovima Mjanmarskog vijeća za medije (koje je neovisno tijelo) da provode ciljeve vlade.
                                    Njegovim se djelovanjima, politikama i aktivnostima stoga podrivaju demokracija i vladavina prava u Mjanmaru/Burmi te sudjeluje u djelovanjima kojima se ugrožavaju mir, sigurnost i stabilnost u Mjanmaru/Burmi.

                                    21.2.2022.

                                    48.

                                    Shwe Kyein (također poznat kao U Shwe Kyein)

                                    Državljanstvo: Mjanmar/Burma;
                                    Spol: muški

                                    Shwe Kyein član je Državnog upravnog vijeća (SAC) od 30. ožujka 2021.
                                    Oružane snage Mjanmara (Tatmadaw) pod vodstvom vrhovnog zapovjednika Min Aung Hlainga izvele su 1. veljače 2021. državni udar u Mjanmaru/Burmi odbacivanjem rezultata izbora održanih 8. studenoga 2020. i svrgavanjem demokratski izabrane vlade. U sklopu državnog udara potpredsjednik Myint Swe, koji obnaša funkciju vršitelja dužnosti predsjednika, proglasio je 1. veljače izvanredno stanje te je zakonodavnu, izvršnu i sudsku vlast u državi prenio na vrhovnog zapovjednika obrambenih snaga generala Min Aung Hlainga. S ciljem izvršavanja tih ovlasti 2. veljače 2021. uspostavljeno je Državno upravno vijeće, čime je demokratski izabrana vlada spriječena u izvršavanju svojeg mandata.
                                    Kao član Državnog upravnog vijeća U Shwe Kyein izravno je uključen u donošenje odluka koje se odnose na državne funkcije i snosi za njih odgovornost te je stoga odgovoran za podrivanje demokracije i vladavine prava u Mjanmaru/Burmi. Osim toga, Državno upravno vijeće donijelo je odluke kojima se ograničavaju pravo na slobodu izražavanja, uključujući pristup informacijama, i pravo na slobodu mirnog okupljanja.
                                    Vojne snage i vlasti koje djeluju pod kontrolom Državnog upravnog vijeća od 1. veljače 2021. kontinuirano krše ljudska prava ubijanjem civilnih i nenaoružanih prosvjednika, raseljavanjem stotina tisuća ljudi, spaljivanjem, mučenjem i ubijanjem civila te uskraćivanjem jednakog pristupa humanitarnoj pomoći. Vojne snage i vlasti koje djeluju pod kontrolom Državnog upravnog vijeća ograničile su slobodu okupljanja i izražavanja blokiranjem pristupa internetu te proizvoljnim uhićenjima, pritvaranjima i osuđivanjima oporbenih čelnika i protivnika državnog udara. Osim toga, Državno upravno vijeće proglasilo je izvanredno stanje u određenim dijelovima zemlje, čime je vojsci omogućilo preuzimanje potpunih ovlasti nad određenim područjem, što uključuje upravnu i pravosudnu funkciju te funkciju izvršavanja zakonodavstva. Na područjima pod izvanrednim stanjem vojni sudovi provode kazneni progon civila, uključujući novinare i mirne prosvjednike, kojima je uskraćeno pravo na pravičan postupak, uključujući pravo na žalbu. Na područjima pod izvanrednim stanjem znatno su porasla nasilna djelovanja vojnih i policijskih snaga kojima se ugrožavaju mir, sigurnost i stabilnost.
                                    Kao član Državnog upravnog vijeća U Shwe Kyeing izravno je odgovoran za te represivne odluke i za teška kršenja ljudskih prava.

                                    21.2.2022.

                                    49.

                                    Aung Moe Myint (također poznat kao U Aung Moe Myint)

                                    Državljanstvo: Mjanmar/Burma;
                                    Spol: muški

                                    Aung Moe Myint imenovan je članom izbornog povjerenstva Unije Mjanmara 23. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji člana izbornog povjerenstva Unije Mjanmara, osobito poništenjem rezultata izbora iz studenoga 2020. bez ikakvih dokaza o prijevari, kao i podnošenjem optužbi za izbornu prijevaru na navedenim izborima, Aung Moe Myint izravno je uključen u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    50.

                                    Than Tun (također poznat kao U Than Tun)

                                    Državljanstvo: Mjanmar/Burma;
                                    Spol: muški

                                    Than Tun imenovan je članom izbornog povjerenstva Unije Mjanmara 2. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji člana izbornog povjerenstva Unije Mjanmara, osobito poništenjem rezultata izbora iz studenoga 2020. bez ikakvih dokaza o prijevari, kao i podnošenjem optužbi za izbornu prijevaru na navedenim izborima te represijom nad bivšim članovima izbornog povjerenstva Unije Mjanmara, Than Tun izravno je uključen u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    51.

                                    Aung Lwin Oo (također poznat kao U Aung Lwin OO)

                                    Državljanstvo: Mjanmar/Burma;
                                    Spol: muški

                                    Aung Lwin Oo imenovan je članom izbornog povjerenstva Unije Mjanmara 23. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji člana izbornog povjerenstva Unije Mjanmara, osobito poništenjem rezultata izbora u studenome 2020. bez ikakvih dokaza o prijevari, kao i podnošenjem optužbi za izbornu prijevaru na navedenim izborima te represijom nad bivšim članovima izbornog povjerenstva Unije Mjanmara, Aung Lwin Oo izravno je uključen u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    52.

                                    Aung Saw Win (također poznat kao U Aung Saw Win)

                                    Državljanstvo: Mjanmar/Burma;
                                    Spol: muški

                                    Aung Saw Win imenovan je članom izbornog povjerenstva Unije Mjanmara 2. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji člana izbornog povjerenstva Unije Mjanmara, osobito poništenjem rezultata izbora u studenome 2020. bez ikakvih dokaza o prijevari, kao i podnošenjem optužbi za izbornu prijevaru na navedenim izborima te represijom nad bivšim članovima izbornog povjerenstva Unije Mjanmara, Aung Saw Win izravno je uključen u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    53.

                                    Than Win

                                    Državljanstvo: Mjanmar/Burma;
                                    Spol: muški

                                    Than Win imenovan je članom izbornog povjerenstva Unije Mjanmara 2. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji člana izbornog povjerenstva Unije Mjanmara, osobito poništenjem rezultata izbora u studenome 2020. bez ikakvih dokaza o prijevari, kao i podnošenjem optužbi protiv 16 osoba za izbornu prijevaru na navedenim izborima te represijom nad bivšim članovima izbornog povjerenstva Unije Mjanmara, Than Win izravno je uključen u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    54.

                                    Saw Ba Hline (također poznat kao U Saw Ba Hline)

                                    Državljanstvo: Mjanmar/Burma;
                                    Spol: muški

                                    Saw Ba Hline imenovan je članom izbornog povjerenstva Unije Mjanmara 9. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji člana izbornog povjerenstva Unije Mjanmara, osobito poništenjem rezultata izbora u studenome 2020. bez ikakvih dokaza o prijevari, kao i podnošenjem optužbi za izbornu prijevaru na navedenim izborima te represijom nad bivšim članovima izbornog povjerenstva Unije Mjanmara, Saw Ba Hline izravno je uključen u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    55.

                                    Soe Oo (također poznat kao U Soe OO)

                                    Državljanstvo: Mjanmar/Burma;
                                    Spol: muški

                                    Soe Oo imenovan je članom izbornog povjerenstva Unije Mjanmara 9. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji člana izbornog povjerenstva Unije Mjanmara, osobito poništenjem rezultata izbora u studenome 2020. bez ikakvih dokaza o prijevari, kao i podnošenjem optužbi protiv 16 osoba za izbornu prijevaru na navedenim izborima te represijom nad bivšim članovima izbornog povjerenstva Unije Mjanmara, Soe Oo izravno je uključen u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    56.

                                    Than Soe (također poznat kao U Than Soe)

                                    Državljanstvo: Mjanmar/Burma;
                                    Spol: muški

                                    Than Soe imenovan je članom izbornog povjerenstva Unije Mjanmara 26. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji člana izbornog povjerenstva Unije Mjanmara, osobito poništenjem rezultata izbora u studenome 2020. bez ikakvih dokaza o prijevari, kao i podnošenjem optužbi za izbornu prijevaru na navedenim izborima te represijom nad bivšim članovima izbornog povjerenstva Unije Mjanmara, Than Soe izravno je uključen u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    57.

                                    Bran Shaung (također poznat kao U Bran Shaung)

                                    Državljanstvo: Mjanmar/Burma;
                                    Spol: muški

                                    Bran Shaung imenovan je članom izbornog povjerenstva Unije Mjanmara 26. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji člana izbornog povjerenstva Unije Mjanmara, osobito poništenjem rezultata izbora u studenome 2020. bez ikakvih dokaza o prijevari, kao i podnošenjem optužbi za izbornu prijevaru na navedenim izborima te represijom nad bivšim članovima izbornog povjerenstva Unije Mjanmara, Bran Shaung izravno je uključen u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    58.

                                    Myint Oo (također poznat kao U Myint Oo)

                                    Državljanstvo: Mjanmar/Burma;
                                    Spol: muški

                                    Myint Oo imenovan je članom izbornog povjerenstva Unije Mjanmara 26. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji člana izbornog povjerenstva Unije Mjanmara, osobito poništenjem rezultata izbora u studenome 2020. bez ikakvih dokaza o prijevari, kao i podnošenjem optužbi za izbornu prijevaru na navedenim izborima te represijom nad bivšim članovima izbornog povjerenstva Unije Mjanmara, Myint Oo izravno je uključen u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    59.

                                    Khin Maung Oo (također poznat kao U Khin Maung Oo)

                                    Državljanstvo: Mjanmar/Burma;
                                    Spol: muški

                                    Khin Maung Oo imenovan je članom izbornog povjerenstva Unije Mjanmara 26. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji člana izbornog povjerenstva Unije Mjanmara, osobito poništenjem rezultata izbora u studenome 2020. bez ikakvih dokaza o prijevari, kao i podnošenjem optužbi za izbornu prijevaru na navedenim izborima te represijom nad bivšim članovima izbornog povjerenstva Unije Mjanmara, Khin Maung Oo izravno je uključen u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    60.

                                    Nu Mya Zan (također poznata kao Daw Nu Mya Zan)

                                    Državljanstvo: Mjanmar/Burma;
                                    Spol: ženski

                                    Nu Mya Zan imenovana je članicom izbornog povjerenstva Unije Mjanmara 26. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji članice izbornog povjerenstva Unije Mjanmara, osobito poništenjem rezultata izbora u studenome 2020. bez ikakvih dokaza o prijevari, kao i podnošenjem optužbi za izbornu prijevaru na navedenim izborima te represijom nad bivšim članovima izbornog povjerenstva Unije Mjanmara, Nu Mya Zan izravno je uključena u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    61.

                                    Myint Thein (također poznat kao U Myint Thein)

                                    Državljanstvo: Mjanmar/Burma;
                                    Spol: muški

                                    Myint Thein imenovan je članom izbornog povjerenstva Unije Mjanmara 26. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji člana izbornog povjerenstva Unije Mjanmara, osobito poništenjem rezultata izbora u studenome 2020. bez ikakvih dokaza o prijevari, kao i podnošenjem optužbi za izbornu prijevaru na navedenim izborima te represijom nad bivšim članovima izbornog povjerenstva Unije Mjanmara, Myint Thein izravno je uključen u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    62.

                                    Ba Maung (također poznat kao Dr Ba Maung)

                                    Državljanstvo: Mjanmar/Burma;
                                    Spol: muški

                                    Ba Maung imenovan je članom izbornog povjerenstva Unije Mjanmara 26. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji člana izbornog povjerenstva Unije Mjanmara, osobito poništenjem rezultata izbora u studenome 2020. bez ikakvih dokaza o prijevari, kao i podnošenjem optužbi za izbornu prijevaru na navedenim izborima te represijom nad bivšim članovima izbornog povjerenstva Unije Mjanmara, Ba Maung izravno je uključen u djelovanja kojima se podrivaju demokracija i vladavina prava u Mjanmaru/Burmi.

                                    21.2.2022.

                                    63.

                                    Tayza Kyaw (također poznat kao U Tayza Kyaw)

                                    Državljanstvo: Mjanmar/Burma;
                                    Spol: muški

                                    U Tayza Kyaw član je oružanih snaga Mjanmara (Tatmadaw) i zauzima različite visoke položaje, uključujući položaj zapovjednika sjevernog zapovjedništva i položaj zapovjednika Ureda za posebne operacije br. 1.
                                    Prije državnog udara 1. veljače 2021. U Tayza Kyaw nadzirao je vojne operacije u državi Kachin, obilježene prekomjernom uporabom sile protiv manjinskih etničkih skupina i općim nasiljem koje je dovelo do kršenja prava civila i njihova prisilnog raseljavanja.
                                    Od veljače 2021. U Tayza Kyaw nadgleda Ured za posebne operacije br. 1., koji je predvodio nekoliko vojnih operacija velikih razmjera u bliskoj suradnji s U Than Hlaingom, čija je odgovornost za počinjenje prekomjernog nasilja i kršenje ljudskih prava već utvrđena. Priprema i naknadno pokretanje takozvanih „operacija čišćenja” u regijama Sagaing i Magwe unutar djelokruga Ureda za posebne operacije br. 1. uključivali su izrazitu prekomjernu uporabu sile te rodno uvjetovano nasilje. U Tayza Kyaw stoga je odgovoran za teška kršenja ljudskih prava u Mjanmaru/Burmi te sudjelovanje u djelovanjima kojima se ugrožavaju mir, sigurnost i stabilnost u Mjanmaru/Burmi.

                                    21.2.2022.

                                    64.

                                    Ni Lin Aung

                                    Državljanstvo: Mjanmar/Burma;
                                    Spol: muški

                                    Brigadni general Ni Lin Aung zapovjednik je istočnog zapovjedništva oružanih snaga Mjanmara (Tatmadaw). Dio jurisdikcije istočnog zapovjedništva jest država Kayah. U napadu 24. prosinca 2021. u blizini sela Moso u općini Phruso u državi Karenni (Kayah) ubijeno je najmanje 35 osoba, među kojima su bili civili, djeca i dvojica humanitarnih djelatnika nevladine organizacije Save the Children. Tatmadaw se smatra odgovornim za napad. Kao zapovjednik istočnog zapovjedništva brigadni general Ni Lin Aung izravno zapovijeda jedinicama u državi Kayah, što uključuje jedinice odgovorne za taj masakr. Brigadni general Ni Lin Aung stoga je odgovoran za teška kršenja ljudskih prava i sudjelovanje u djelovanjima kojima se ugrožavaju mir, sigurnost i stabilnost u Mjanmaru/Burmi.

                                    21.2.2022.

                                    65.

                                    Aung Zaw Aye

                                    Državljanstvo: Mjanmar/Burma;
                                    Spol: muški

                                    General-pukovnik Aung Zaw Aye zapovjednik je Ureda za posebne operacije br. 2 oružanih snaga Mjanmara (Tatmadaw).
                                    U vojnom napadu 24. prosinca 2021. u blizini sela Moso u općini Phruso u državi Karenni (Kayah) ubijeno je najmanje 35 osoba, među kojima su bili civili, djeca i dvojica humanitarnih djelatnika nevladine organizacije Save the Children. Tatmadaw se smatra odgovornim za napad. Kao zapovjednik Ureda za posebne operacije br. 2 general-pukovnik Aung Zaw Aye upravlja istočnim zapovjedništvom, koje izravno zapovijeda vojnim jedinicama aktivnima u državi Kayah, što uključuje jedinice odgovorne za taj masakr. General-pukovnik Aung Zaw Aye stoga je odgovoran za teška kršenja ljudskih prava i sudjelovanje u djelovanjima kojima se ugrožavaju mir, sigurnost i stabilnost u Mjanmaru/Burmi.

                                    21.2.2022.”

                        2.

                        na popis pod naslovom „B. Pravne osobe, subjekti i tijela iz članka 6. stavka 1.” dodaju se sljedeći unosi:

                                    Ime

                                    Identifikacijski podaci

                                    Obrazloženje

                                    Datum uvrštenja na popis

                                    „7.

                                    Htoo group of Companies

                                    Adresa: 5 Pyay Roas, Hlaing Township, Yangon, Myanmar/Burma;
                                    Vrsta subjekta: holding društvo;
                                    Mjesto registracije: Mjanmar/Burma;
                                    Broj telefona: +95 1 500344 / +95 1 500355;
                                    Internetska stranica: https://htoo.com/

                                    Htoo Group of Companies privatni je konglomerat koji je osnovao i kojim predsjeda U Tay Za, koji je usko povezan s najvišim vodstvom oružanih snaga Mjanmara (Tatmadaw). Aktivnosti konglomerata uključuju trgovinu, bankarstvo, rudarstvo, turizam i zrakoplovstvo.
                                    Konglomerat Htoo Group of Companies pružio je 2017. Tatmadawu financijsku potporu u vezi s „operacijama čišćenja” u državi Rakhine te time doprinio teškim kršenjima ljudskih prava naroda Rohindža 2017. Osim toga, Htoo Group of Companies djelovao je kao posrednik za nabavu vojne opreme koja je, diljem zemlje, a osobito na područjima na kojima žive etničke manjine, upotrijebljena protiv civilnog stanovništva koje je prosvjedovalo protiv državnog udara 1. veljače. Budući da je konglomerat Htoo Group of Companies doprinosio vojnim sposobnostima za provedbu aktivnosti kojima se podrivaju demokracija i vladavina prava u Mjanmaru/Burmi, pružao je potporu Tatmadawu te sudjelovao u djelovanjima kojima se ugrožavaju mir, sigurnost ili stabilnost u Mjanmaru/Burmi.

                                    21.2.2022.

                                    8.

                                    International Group of Entrepreneurs (IGE) Company Limited

                                    Adresa: No. 36-G, 37-F, level-20, Office Tower (2), Time City, Corner of Kyun taw Street and Hantharwaddy Road, (7), Quarter, Kamayut Township, Yangon, Myanmar/Burma 110401;
                                    Vrsta subjekta: privatno poduzeće;
                                    Mjesto registracije: Mjanmar/Burma;
                                    Broj telefona: +95775111112;
                                    Internetska stranica: www.ige.com.mm

                                    International Group of Entrepreneurs (IGE) Company Limited privatni je konglomerat koji je osnovao i kojim predsjeda U Nay Aung, koji je usko povezan s najvišim vodstvom oružanih snaga Mjanmara (Tatmadaw). Konglomerat IGE djeluje u ključnim infrastrukturnim industrijama kao što su komunikacije i energetika te u području poljoprivrede i ugostiteljstva.
                                    IGE je 2017. Tatmadawu pružao financijsku potporu u vezi s „operacijama čišćenja” u državi Rakhine te time doprinio teškim kršenjima ljudskih prava naroda Rohindža 2017. IGE je Tatmadawu pružao i neizravnu financijsku potporu u obliku financijskog doprinosa za nekoliko projekata i poduzeća povezanih s Tatmadawom i njihovim konglomeratima. Stoga pruža potporu Tatmadawu i ostvaruje koristi od njega.

                                    21.2.2022.

                                    9.

                                    No. 1 Mining Enterprise (ME1)

                                    Adresa: Bu Tar Street, Forest Street, Corner of Yone Gyi Quarter, Monywa, Sagaing Region, Myanmar/Burma;
                                    Vrsta subjekta: poduzeće u državnom vlasništvu;
                                    Mjesto registracije: Mjanmar/Burma;
                                    Broj telefona: 09 071 21168

                                    No. 1 Mining Enterprise (ME1) poduzeće je u državnom vlasništvu koje djeluje u okviru Ministarstva prirodnih resursa i očuvanja okoliša Mjanmara (MONREC), a ujedno je regulatorno tijelo za sektor proizvodnje i stavljanja na tržište obojenih metala. Time navedeno poduzeće u državnom vlasništvu ima nadležnost za izdavanje dozvola i ubiranje dijela poreza na dobit privatnih društava koja su sklopila takozvane „ugovore o podjeli proizvodnje” s poduzećem ME1 ili su s njime osnovale zajednički pothvat.
                                    Oružane snage Mjanmara (Tatmadaw) pod vodstvom vrhovnog zapovjednika Min Aung Hlainga državnim su udarom 1. veljače 2021. preuzele vlast od legitimne civilne vlade i osnovale Državno upravno vijeće radi izvršavanja zakonodavnih, izvršnih i pravosudnih ovlasti u državi. Vojni režim imenovao je novi kabinet 2. veljače 2021., što uključuje i novog ministra za prirodne resurse i očuvanje okoliša. Vojni je režim putem Državnog upravnog vijeća i novog kabineta stekao kontrolu nad poduzećima u državnom vlasništvu, uključujući No. 1 Mining Enterprise, i od njih ostvaruje koristi. Stoga je poduzeće No. 1 Mining Enterprise pod kontrolom Tatmadawa i za njega ostvaruje prihod, te time doprinosi njegovim sposobnostima za provedbu aktivnosti kojima se podrivaju demokracija i vladavina prava.
                                    Nadalje, poduzeće No. 1 Mining Enterprise sudjelovalo je i/ili provodilo nadzor u raznim projektima povezanima s nasiljem Tatmadawa nad civilnim stanovništvom i kršenjem njegovih najosnovnijih prava, među ostalim i oduzimanjem zemljišta i prisilnim raseljavanjem. No. 1 Mining Enterprise stoga je odgovorno za podupiranje djelovanja kojima se ugrožavaju mir, sigurnost i stabilnost u Mjanmaru/Burmi.

                                    21.2.2022.

                                    10.

                                    Myanma Oil and Gas Enterprise

                                    Adresa: Ministarstvo električne energije i energetike, zgrada br. 6, Nay Pyi Taw, Myanmar/Burma;
                                    Vrsta subjekta: poduzeće u državnom vlasništvu;
                                    Mjesto registracije: Mjanmar/Burma;
                                    Broj telefona: +95-67-3 411 055;
                                    Internetska stranica: http://www.moee.gov.mm/en/ignite/page/40

                                    Myanma Oil and Gas Enterprise (MOGE), poduzeće u državnom vlasništvu, naftni je operater, pružatelj usluga i regulator u sektoru nafte i plina. Nadzire istraživanje i proizvodnju nafte i plina, domaći transport plina te distribuciju naftnih derivata. Navedeno poduzeće u državnom vlasništvu ima nadležnost za izdavanje dozvola i ubiranje dijela poreza na dobit privatnih trgovačkih društava koja su sklopila „ugovore o podjeli proizvodnje” s poduzećem MOGE ili su s njime osnovale zajednički pothvat.
                                    Oružane snage Mjanmara (Tatmadaw) pod vodstvom vrhovnog zapovjednika Min Aung Hlainga državnim su udarom 1. veljače 2021. preuzele vlast od legitimne civilne vlade i osnovale Državno upravno vijeće radi izvršavanja zakonodavnih, izvršnih i pravosudnih ovlasti države. Državno upravno vijeće 2. veljače 2021. imenovalo je nove ministre, uključujući ministra za električnu energiju i energetiku. Ministarstvo električne energije i energetike (MEE) nadzire poduzeće MOGE. Vojni je režim putem Državnog upravnog vijeća i novog kabineta stekao kontrolu nad poduzećima u državnom vlasništvu, uključujući MOGE, i od njih ostvaruje koristi.
                                    Stoga je poduzeće MOGE pod kontrolom oružanih snaga Mjanmara (Tatmadaw) i za njih ostvaruje prihod, te time doprinosi njihovim sposobnostima za provedbu aktivnosti kojima se podrivaju demokracija i vladavina prava u Mjanmaru/Burmi

                                    21.2.2022.”


title: Odluka Vijeća (ZVSP) 2022/241 od 21. veljače 2022. o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine

text:
                  21.2.2022

                  HR

                  Službeni list Europske unije

                  L 40/23

         ODLUKA VIJEĆA (ZVSP) 2022/241
         od 21. veljače 2022.
         o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 17. ožujka 2014. donijelo Odluku 2014/145/ZVSP (1).

                     (2)

                     Europska unija ne priznaje i nastavlja osuđivati nezakonito pripojenje Krima i Sevastopolja koje je izvršila Ruska Federacija te stoga ne priznaje takozvane izbore održane na nezakonito pripojenom poluotoku Krimu.

                     (3)

                     Nakon što je Ruska Federacija u rujnu 2021. organizirala takozvane izbore za državnu Dumu u nezakonito pripojenima „Autonomnoj Republici Krimu” i gradu Sevastopolju, Vijeće smatra da bi pet osoba zbog njihove uloge u podrivanju ili ugrožavanju teritorijalne cjelovitosti, suvereniteta i neovisnosti Ukrajine trebalo dodati na popis osoba, subjekata i tijela koji podliježu mjerama ograničavanja naveden u Prilogu Odluci 2014/145/ZVSP.

                     (4)

                     Prilog Odluci 2014/145/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Osobe navedene na popisu u Prilogu ovoj Odluci dodaju se na popis naveden u Prilogu Odluci 2014/145/ZVSP.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 21. veljače 2022.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća 2014/145/ZVSP od 17. ožujka 2014. o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine (SL L 78, 17.3.2014., str. 16.).

            PRILOG
            Sljedeće osobe dodaju se na popis osoba, subjekata i tijela naveden u Prilogu Odluci 2014/145/ZVSP:

                           Ime

                           Identifikacijski podaci

                           Obrazloženje

                           Datum uvrštenja

                           „204.

                           Aleksei Yurievich CHERNIAK
                           (Алексей Юрьевич ЧЕРНЯК)

                           Spol: muški
                           Datum rođenja: 27.8.1973.
                           Mjesto rođenja: Alma-Ata (Kazahstanski SSR) (sada Kazahstan)
                           Državljanstvo: rusko

                           Član državne Dume Ruske Federacije od 19. rujna 2021. Izabran iz nezakonito pripojene: ‚Autonomne Republike Krima’ u takozvanoj ‚izbornoj jedinici Simferopolj’.
                           Član vladajuće stranke Ujedinjena Rusija.
                           Preuzimanjem te funkcije i djelovanjem u tom svojstvu radio je na daljnjoj integraciji takozvane ,Republike Krima՚ u Rusku Federaciju i na taj način aktivno podupirao djelovanja i provodio politike kojima se podrivaju ili ugrožavaju teritorijalna cjelovitost, suverenitet i neovisnost Ukrajine.

                           21.2.2022.

                           205.

                           Leonid Ivanovich BABASHOV
                           (Леонид Иванович БАБАШОВ)

                           Spol: muški
                           Datum rođenja: 31.1.1966.
                           Mjesto rođenja: Petrovka, Krimska oblast (Ukrajinski SSR) (sada Ukrajina)

                           Član državne Dume Ruske Federacije od 19. rujna 2021. Izabran iz nezakonito pripojene ‚Autonomne Republike Krima’ u takozvanoj ‚izbornoj jedinici Eupatorija’.
                           Član vladajuće stranke Ujedinjena Rusija.
                           Preuzimanjem te funkcije i djelovanjem u tom svojstvu radio je na daljnjoj integraciji takozvane ,Republike Krima՚ u Rusku Federaciju i na taj način aktivno podupirao djelovanja i provodio politike kojima se podrivaju ili ugrožavaju teritorijalna cjelovitost, suverenitet i neovisnost Ukrajine.

                           21.2.2022.

                           206.

                           Tatiana Georgievna LOBACH
                           (Татьяна Георгиевна ЛОБАЧ)

                           Spol: ženski
                           Datum rođenja: 8.1.1974.
                           Mjesto rođenja: Hmeljnicki (Ukrajinski SSR) (sada Ukrajina)

                           Članica državne Dume Ruske Federacije od 19. rujna 2021. Izabrana iz nezakonito pripojenog grada Sevastopolja u takozvanoj ‚izbornoj jedinici Sevastopolj’.
                           Članica vladajuće stranke Ujedinjena Rusija.
                           Preuzimanjem te funkcije i djelovanjem u tom svojstvu radila je na daljnjoj integraciji nezakonito pripojenog grada Sevastopolja u Rusku Federaciju i time aktivno podupirala djelovanja i provodila politike kojima se podrivaju ili ugrožavaju teritorijalna cjelovitost, suverenitet i neovisnost Ukrajine.

                           21.2.2022.

                           207.

                           Nina Sergeevna FAUSTOVA
                           (Нина Сергеевна ФАУСТОВА)

                           Spol: ženski
                           Datum rođenja: 11.7.1983.
                           Mjesto rođenja: Kizil, Republika Tuva, Ruski SFSR (sada Ruska Federacija)

                           Predsjednica sevastopoljskog izbornog povjerenstva, koje je sudjelovalo u organizaciji takozvanih izbora u nezakonito pripojenima ‚Autonomnoj Republici Krimu’ i gradu Sevastopolju koji su održani u rujnu 2021.
                           Preuzimanjem te funkcije i djelovanjem u tom svojstvu aktivno je podupirala i provodila djelovanja i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                           21.2.2022.

                           208.

                           Aleksandr Evgenevich CHMYHALOV
                           (Александр Евгеньевич ЧМЫХАЛОВ)

                           Spol: muški
                           Datum rođenja: 13.6.1990.

                           Zamjenik predsjednice sevastopoljskog izbornog povjerenstva, koje je sudjelovalo u organizaciji takozvanih izbora u nezakonito pripojenima ‚Autonomnoj Republici Krimu’ i gradu Sevastopolju koji su održani u rujnu 2021.
                           Član vladajuće stranke Ujedinjena Rusija.
                           Preuzimanjem te funkcije i djelovanjem u tom svojstvu aktivno je podupirao i provodio djelovanja i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.

                           21.2.2022.”


title: Odluka Vijeća (ZVSP) 2022/240 od 21. veljače 2022. o izmjeni Odluke (ZVSP) 2016/1693 o mjerama ograničavanja protiv ISIL-a (Daiš) i Al-Qaide te s njima povezanih osoba, skupina, poduzeća i subjekata

text:
                  21.2.2022

                  HR

                  Službeni list Europske unije

                  L 40/21

         ODLUKA VIJEĆA (ZVSP) 2022/240
         od 21. veljače 2022.
         o izmjeni Odluke (ZVSP) 2016/1693 o mjerama ograničavanja protiv ISIL-a (Daiš) i Al-Qaide te s njima povezanih osoba, skupina, poduzeća i subjekata
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 20. rujna 2016. donijelo Odluku (ZVSP) 2016/1693 (1).

                     (2)

                     S obzirom na stalnu prijetnju koju predstavljaju ISIL (Daiš) i Al-Qaida te s njima povezane osobe, skupine, poduzeća i subjekti, dvije osobe i dvije skupine trebalo bi dodati na popis osoba, skupina, poduzeća i subjekata naveden u Prilogu Odluci (ZVSP) 2016/1693.

                     (3)

                     Odluku (ZVSP) 2016/1693 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Prilog Odluci (ZVSP) 2016/1693 mijenja se kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 21. veljače 2022.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća (ZVSP) 2016/1693 od 20. rujna 2016. o mjerama ograničavanja protiv ISIL-a (Daiš) i Al-Qaide te s njima povezanih osoba, skupina, poduzeća i subjekata i stavljanju izvan snage Zajedničkog stajališta 2002/402/ZVSP (SL L 255, 21.9.2016., str. 25.).

            PRILOG
            Prilog Odluci (ZVSP) 2016/1693 mijenja se kako slijedi:

                        1.

                        naslov „A. Osobe” zamjenjuje se sljedećim:

                                    „A.

                                    Osobe iz članaka 2. i 3.”;

                        2.

                        dodaju se sljedeće osobe:

                                    „8.

                                    Osama MAHMOOD (također poznat kao Ustadh Usama Mahmood, Ousama Mahmood); državljanstvo: pakistansko (pretpostavlja se).

                                    9.

                                    Sultan Aziz AZAM (također poznat kao Aziz Azam, Sultan Aziz, Sultan Azziz Azzam, Sultan Aziz Ezzam); datum rođenja: 1985. mjesto rođenja: Afganistan, državljanstvo: afganistansko.”;

                        3.

                        dodaju se sljedeći naslov i unosi:

                                    „B.

                                    Skupine, poduzeća i subjekti iz članka 3.

                                                1.

                                                Al-Qaida na indijskom potkontinentu (AQIS) (također poznata kao Al-Qa’ida na indijskom potkontinentu, Qaedat al-Jihad na indijskom potkontinentu).

                                                2.

                                                Daiš – pokrajina Hind (također poznata kao Wilayah of Hind, Islamic State’s Hind Province (ISHP) (pokrajina Hind Islamske države), IS-Wilayat al-Hind, Da’esh – Wilayat al-Hind).”.


title: Odluka Europskog vijeća (EU) 2022/492 od 24. ožujka 2022. o izboru predsjednika Europskog vijeća

text:
                  28.3.2022

                  HR

                  Službeni list Europske unije

                  L 100/54

         ODLUKA EUROPSKOG VIJEĆA (EU) 2022/492
         od 24. ožujka 2022.
         o izboru predsjednika Europskog vijeća
         EUROPSKO VIJEĆE,
         uzimajući u obzir Ugovor o Europskoj uniji, a posebno njegov članak 15. stavak 5.,
         budući da:

                     (1)

                     Odlukom Europskog vijeća (EU) 2019/1135 (1) g. Charles MICHEL izabran je 2. srpnja 2019. za predsjednika Europskog vijeća za razdoblje od 1. prosinca 2019. do 31. svibnja 2022.

                     (2)

                     U skladu s Ugovorom o Europskoj uniji nositelj funkcije predsjednika Europskog vijeća može biti jednom ponovno izabran,

               DONIJELO JE OVU ODLUKU:

            Članak 1.
            G. Charles MICHEL ponovno se izabire za predsjednika Europskog vijeća za razdoblje od 1. lipnja 2022. do 30. studenoga 2024.

            Članak 2.
            Glavni tajnik Vijeća priopćuje ovu Odluku g. Charlesu MICHELU.

            Članak 3.
            Ova Odluka objavljuje se u Službenom listu Europske unije.

            Sastavljeno u Bruxellesu 24. ožujka 2022.

                  Za Vijeće

                  Predsjednik

               C. MICHEL

            (1)  Odluka Europskog vijeća (EU) 2019/1135 оd 2. srpnja 2019. o izboru predsjednika Europskog vijeća (SL L 179 I, 3.7.2019., str. 1.).


title: Odluka Komisije (EU) 2022/494 оd 25. ožujka 2022. o potvrđivanju sudjelovanja Irske u Uredbi (EU) 2021/693 Europskog parlamenta i Vijeća o uspostavi programa Pravosuđe

text:
                  28.3.2022

                  HR

                  Službeni list Europske unije

                  L 100/59

         ODLUKA KOMISIJE (EU) 2022/494
         оd 25. ožujka 2022.
         o potvrđivanju sudjelovanja Irske u Uredbi (EU) 2021/693 Europskog parlamenta i Vijeća o uspostavi programa Pravosuđe
         EUROPSKA KOMISIJA,
         uzimajući u obzir Protokol br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, koji je priložen Ugovoru o Europskoj uniji i Ugovoru o funkcioniranju Europske unije, a posebno njegov članak 4.,
         uzimajući u obzir obavijest Irske da želi prihvatiti Uredbu (EU) 2021/693 Europskog parlamenta i Vijeća od 28. travnja 2021. o uspostavi programa Pravosuđe i stavljanju izvan snage Uredbe (EU) br. 1382/2013 (1) i da ta uredba bude obvezujuća za nju,
         budući da:

                     (1)

                     Dopisom od 22. studenoga 2021. Irska je dostavila obavijest da želi prihvatiti Uredbu (EU) 2021/693 i da ta uredba bude obvezujuća za nju.

                     (2)

                     Ne postoje preduvjeti za sudjelovanje Irske u Uredbi (EU) 2021/693.

                     (3)

                     Stoga bi u skladu s postupkom predviđenim u članku 331. stavku 1. Ugovora o funkcioniranju Europske unije trebalo potvrditi sudjelovanje Irske u Uredbi (EU) 2021/693,

               DONIJELA JE OVU ODLUKU:

            Članak 1.
            Potvrđuje se sudjelovanje Irske u Uredbi (EU) 2021/693.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 25. ožujka 2022.

                  Za Komisiju

                  Predsjednica

               Ursula VON DER LEYEN

            (1)  SL L 156, 5.5.2021., str. 21.


title: Odluka Suda od 1. veljače 2022. o službenim blagdanima i sudskim praznicima

text:
                  28.3.2022

                  HR

                  Službeni list Europske unije

                  C 138/2

         ODLUKA SUDA
         od 1. veljače 2022.
         o službenim blagdanima i sudskim praznicima
         (2022/C 138/02)
         SUD,
         uzimajući u obzir članak 24. stavke 2., 4. i 6. Poslovnika,
         budući da u skladu s tom odredbom treba utvrditi popis službenih blagdana i datume sudskih praznika,
         DONOSI SLJEDEĆU ODLUKU:

               Članak 1.

            Popis službenih blagdana u smislu članka 24. stavaka 4. i 6. Poslovnika utvrđuje se kako slijedi:

                        —

                        Nova godina,

                        —

                        Uskrsni ponedjeljak,

                        —

                        1. svibnja,

                        —

                        9. svibnja,

                        —

                        Uzašašće,

                        —

                        Duhovski ponedjeljak,

                        —

                        23. lipnja,

                        —

                        15. kolovoza,

                        —

                        1. studenoga,

                        —

                        25. prosinca,

                        —

                        26. prosinca.

               Članak 2.

            Za razdoblje od 1. studenoga 2022. do 31. listopada 2023. datumi sudskih praznika u smislu članka 24. stavaka 2. i 6. Poslovnika određuju se kako slijedi:

                        —

                        Božić 2022.: od ponedjeljka, 19. prosinca 2022. do, uključujući, nedjelje, 8. siječnja 2023.,

                        —

                        Uskrs 2023.: od ponedjeljka, 3. travnja 2023. do, uključujući, nedjelje, 16. travnja 2023.,

                        —

                        Ljeto 2023.: od nedjelje, 16. srpnja 2023. do, uključujući, četvrtka, 31. kolovoza 2023.

               Članak 3.

            Ova odluka stupa na snagu na dan objave u Službenom listu Europske unije.

            U Luxembourgu 1. veljače 2022.

               Tajnik
               A. CALOT ESCOBAR

               Predsjednik
               K. LENAERTS


title: Odluka općeg Suda od 9. veljače 2022. o sudskim praznicima

text:
                  28.3.2022

                  HR

                  Službeni list Europske unije

                  C 138/3

         ODLUKA OPĆEG SUDA
         od 9. veljače 2022.
         o sudskim praznicima
         (2022/C 138/03)
         OPĆI SUD
         uzimajući u obzir članak 41. stavak 2. Poslovnika,
         DONOSI SLJEDEĆU ODLUKU:

               Članak 1.

            Za sudsku godinu koja počinje 1. rujna 2022. datumi sudskih praznika u smislu članka 41. stavaka 2. i 6. Poslovnika određuju se kako slijedi:

                        —

                        Božić 2022.: od ponedjeljka, 19. prosinca 2022. do, uključujući, nedjelje, 8. siječnja 2023.,

                        —

                        Uskrs 2023.: od ponedjeljka, 3. travnja 2023. do, uključujući, nedjelje, 16. travnja 2023.,

                        —

                        Ljeto 2023.: od nedjelje, 16. srpnja 2023. do, uključujući, četvrtka, 31. kolovoza 2023.

               Članak 2.

            Ova odluka stupa na snagu na dan objave u Službenom listu Europske unije.

            U Luxembourgu 8. ožujka 2022.

               Tajnik
               E. COULON

               Predsjednik
               M. VAN DER WOUDE


Odluka Komisije od 24/02/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10512 - LEAR CORPORATION / INTERIOR COMFORT SYSTEMS BUSINESS OF KONGSBERG AUTOMOTIVE GROUP) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 18/03/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10597 - SMS / ALTOR FUND MANAGER / KAEFER HOLDING / KAEFER ISOLIERTECHNIK) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 21/10/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10360 - ASSICURAZIONI GENERALI / SOCIETÀ CATTOLICA DI ASSICURAZIONE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 16/03/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10593 - DUSSUR / SeAH / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 21/03/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10613 - PORSCHE AUSTRIA / WOLFGANG DENZEL AUTO / SAUBERMACHER DIENSTLEISTUNG / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)